27.10.2009 21:22   "Eestil on aega 2. novembrini esitada Soomele oma arvamus ja seisukohad. Loodame, et Soome neid arvestab," selgitas Tamkivi "Aktuaalses kaameras".    Minister rääkis, et Eesti ei saa küll otseselt mõjutada Nord Streami ehitamise otsust, kuid saab seda teha läbi Soome. Näiteks on Eestil ja Soomel leping, mis räägib piiriülesest keskkonnamõjust.    Tamkivi märkis, et Eestil ei ole ka võimalik nõuda lisauuringuid. "Täiendavaid uuringuid on võimalik  nõuda päritoluriikidel. Eesti seisukoht on see, et keskkonnamõjude hinnangud ei ole piisavad. Uuringud selle kohta, mis võib juhtuda, on tagasihoidlikud," selgitas minister.    Tamkivi ütles, et Eesti ei ole koostanud kriisiplaani juhuks, kui riigid võtavad Nord Streami gaasitrassi rajamise otsuse vastu Eesti arvamusega arvestamata. "Loodame, et kui anname Soomele täiendavad ettepanekud, et siis selles vallas midagi ka ette võetakse," rõhutas Tamkivi.    Ta meenutas, et Eesti teadlased  ei ole öelnud, et nad on gaasitrassi rajamise vastu, kuid on tarvis teada, mida see endaga kaasa toob.